Document ID: 32009D0902

Reference:
8.12.2009
SK
Úradný vestník Európskej únie
L 321/44
ROZHODNUTIE RADY 2009/902/SVV
z 30. novembra 2009
o vytvorení Európskej siete na predchádzanie trestnej činnosti (EUCPN) a o zrušení rozhodnutia 2001/427/SVV
RADA EURÓPSKEJ ÚNIE,
so zreteľom na Zmluvu o Európskej únii a najmä na jej článok 30 ods. 1, článok 31 a článok 34 ods. 2 písm. c),
so zreteľom na podnet Belgického kráľovstva, Českej republiky, Spolkovej republiky Nemecko, Španielskeho kráľovstva, Francúzskej republiky, Maďarskej republiky, Holandského kráľovstva, Slovenskej republiky, Fínskej republiky, Švédskeho kráľovstva, Spojeného kráľovstva Veľkej Británie a Severného Írska (1),
so zreteľom na stanovisko Európskeho parlamentu,
keďže:
(1)
Európska rada na zasadnutí 15. a 16. októbra 1999 v Tampere dospela k záveru, že je potrebné vyvinúť opatrenia na predchádzanie trestnej činnosti, vymieňať si najlepšie postupy a posilniť sieť vnútroštátnych orgánov zodpovedných za predchádzanie trestnej činnosti, ako aj spoluprácu medzi vnútroštátnymi organizáciami, ktoré sa špecializujú na túto oblasť, s tým, že táto spolupráca by mohla mať ako hlavné priority trestnú činnosť mladistvých, mestskú trestnú činnosť a trestnú činnosť spojenú s drogami. Na tento účel bolo zadané vypracovanie štúdie o možnosti programu financovaného Spoločenstvom.
(2)
Stratégia Európskej únie pre začiatok nového tisícročia o predchádzaní a kontrole organizovanej trestnej činnosti (2) vyzýva v odporúčaní 6, aby Rade pomáhali experti s vhodnou kvalifikáciou na predchádzanie trestnej činnosti, ako sú vnútroštátne kontaktné miesta, prípadne aby sa vytvorila sieť expertov z vnútroštátnych organizácií na predchádzanie trestnej činnosti.
(3)
Európska sieť na predchádzanie trestnej činnosti bola vytvorená rozhodnutím Rady 2001/427/SVV (3).
(4)
Externým hodnotením Európskej siete na predchádzanie trestnej činnosti, ktoré bolo vykonané v rokoch 2008 – 2009 sa zistili príležitosti pre posilnenie siete, ktoré boli akceptované radou EUCPN a ktoré si vyžadujú zrušenie rozhodnutia 2001/427/SVV a jeho nahradenie novým rozhodnutím Rady o tejto sieti.
(5)
Hodnotením sa zistila potreba väčšej angažovanosti národných zástupcov v činnostiach siete.
(6)
Na posilnenie siete sa vyžaduje niekoľko zmien, ktoré si vyžadujú zmeny a doplnenia ustanovení o kontaktných miestach, sekretariáte, štruktúre Rady a jej úloh, vrátane vymenovania predsedu.
(7)
Zmeny v zložení siete by mali byť účinné a nákladovo efektívne a vychádzať z predchádzajúcich skúseností členských štátov pri financovaní a vykonávaní úloh sekretariátu a iných úloh siete. Malo by sa zintenzívniť úsilie Rady o preskúmanie a plné využitie možností financovania zo všeobecného rozpočtu Európskej únie. Mohlo by sa tak diať buď na základe rámcových partnerstiev, alebo zaradenia siete do zoznamu uznaných orgánov v monopolnom postavení príslušného programu financovania.
(8)
Ostatné ustanovenia by mali vychádzať z rozhodnutia 2001/427/SVV,
ROZHODLA TAKTO:
Článok 1
Zriadenie
Týmto sa zriaďuje Európska sieť na predchádzanie trestnej činnosti, ďalej len „sieť“. Považuje sa za nástupcu Európskej siete na predchádzanie trestnej činnosti zriadenej rozhodnutím 2001/427/SVV.
Článok 2
Cieľ
1.   Sieť prispieva k rozvoju rôznych aspektov predchádzania trestnej činnosti na úrovni Únie so zreteľom na stratégiu Európskej únie na predchádzanie trestnej činnosti a podporuje aktivity v oblasti predchádzania trestnej činnosti na vnútroštátnej a miestnej úrovni.
2.   Predchádzanie trestnej činnosti pokrýva všetky opatrenia zamerané na zníženie trestnej činnosti alebo prispievanie iným spôsobom k jej zníženiu a k zníženiu pocitu neistoty občanov jednak kvantitatívne, ako aj kvalitatívne, buď priamo potláčaním kriminálnych aktivít, alebo prostredníctvom politík a akcií zameraných na zníženie potenciálu trestnej činnosti a príčin trestnej činnosti. Zahŕňa prácu vlády, príslušných orgánov, orgánov trestnej justície, miestnych orgánov a nimi vytvorené špecializované združenia v Európe, súkromný a dobrovoľný sektor, výskumníkov a verejnosť podporovanú médiami.
Článok 3
Štruktúra a zloženie
1.   Sieť pozostáva z Rady a sekretariátu rovnako ako z kontaktných miest, ktoré môže určiť každý členský štát.
2.   Rada sa skladá z národných zástupcov, predsedu a výkonného výboru.
3.   Každý členský štát vymenuje národného zástupcu a môže vymenovať náhradníka.
4.   Predseda sa vymenúva spomedzi národných zástupcov.
5.   Výkonný výbor vedie predseda a skladá sa z maximálne ďalších šiestich členov Rady a zástupcu určeného Komisiou.
Článok 4
Úlohy siete
Úlohou siete je najmä:
a)
uľahčovať spoluprácu, kontakty a výmenu informácií a skúseností medzi aktérmi v oblasti predchádzania trestnej činnosti;
b)
zhromažďovať, posudzovať a oznamovať vyhodnotené informácie založené na dôkazoch, vrátane osvedčených postupov pre existujúce činnosti spojené s predchádzaním trestnej činnosti;
c)
organizovať konferencie, najmä výročnú konferenciu o najlepších postupoch, a iné činnosti vrátane každoročného odovzdávania európskej ceny za prevenciu kriminality, na dosiahnutie cieľov siete a široké zdieľanie ich výsledkov;
d)
poskytovať svoje odborné skúsenosti Rade a Komisii;
e)
každý rok podávať Rade správu o svojej činnosti prostredníctvom Rady a príslušných pracovných orgánov. Rada sa vyzýva, aby správu schválila a zaslala Európskemu parlamentu;
f)
vypracúvať a vykonávať pracovný program založený na jasne definovanej stratégií, ktorý zohľadňuje identifikovanie relevantných kriminálnych hrozieb a odpoveď na ne.
Článok 5
Výmena informácií
Na splnenie svojich úloh sieť:
a)
podporuje multidisciplinárny prístup;
b)
prostredníctvom národných zástupcov a kontaktných miest udržuje úzke kontakty s orgánmi pre predchádzanie trestnej činnosti, miestnymi orgánmi, miestnymi partnerstvami a občianskou spoločnosťou, ako aj výskumnými inštitúciami a mimovládnymi organizáciami v členských štátoch;
c)
vytvorí a udržiava svoju vlastnú internetovú stránku obsahujúcu jej pravidelné správy a ďalšie užitočné informácie, najmä súbor najlepších postupov;
d)
podporuje využívanie a rozširovanie výsledkov projektov súvisiacich s predchádzaním trestnej činnosti financovaných prostredníctvom programov Únie.
Článok 6
Povinnosti
1.   Výkonný výbor poskytuje predsedovi podporu, aby sa okrem iného zabezpečilo:
a)
vypracovanie stratégie siete na schválenie Rade;
b)
efektívne fungovanie Rady a
c)
vypracovanie a realizácia pracovného programu.
2.   Úlohy Rady sú:
a)
zabezpečiť riadne fungovanie siete v súlade s týmto rozhodnutím vrátane rozhodovania o praktickej organizácii funkcií sekretariátu;
b)
vypracovať a prijať rozpočtové pravidlá;
c)
schváliť stratégiu siete, ktorá prispieva k predchádzaniu trestnej činnosti na úrovni Únie;
d)
prijať a zabezpečiť realizáciu pracovného programu siete;
e)
prijať výročnú správu o činnosti siete.
3.   Rada prijme jednomyseľne svoj rokovací poriadok, ktorý okrem iného zahŕňa ustanovenia o vymenúvaní a funkčnom období predsedu a členov výkonného výboru, rozhodovacom procese rady, jazykovom režime, úlohách, organizácii a zdrojoch sekretariátu a administratívne opatrenia spolupráce s inými subjektmi, ako je uvedené v článku 8.
4.   Sekretariát pomáha Rade. Funguje na trvalom základe, je plne k dispozícii sieti a podľa požiadaviek dodržiava zásady dôvernosti. Má tieto úlohy:
a)
poskytovať administratívnu a všeobecnú podporu pri príprave zasadnutí, seminárov a konferencií; vypracúvať výročnú správu a pracovný program, pomáhať pri vykonávaní pracovného programu a slúžiť ako kontaktné miesto pre komunikáciu s členmi siete;
b)
poskytovať analytickú a podpornú funkciu pri identifikovaní priebežnej výskumnej činnosti v oblasti predchádzania trestnej činnosti a súvisiacich informácií, ktoré by mohli byť pre sieť užitočné;
c)
prevziať celkovú zodpovednosť za založenie, vývoj a udržiavanie internetovej stránky siete.
5.   Národný zástupca podporuje činnosti siete na vnútroštátnej a miestnej úrovni a uľahčuje poskytovanie, udržiavanie a výmenu materiálov týkajúcich sa predchádzania trestnej činnosti medzi jeho členským štátom a sieťou.
6.   Kontaktné miesta pomáhajú národným zástupcom pri výmene vnútroštátnych informácií týkajúcich sa predchádzania trestnej činnosti a odborných skúseností v rámci siete.
7.   Sekretariát sa zodpovedá predsedovi a výkonnému výboru a títo dohliadajú na jeho činnosť.
8.   Členské štáty zodpovedajú za financovanie siete a jej činností. Členské štáty prostredníctvom Rady spolupracujú na zabezpečení nákladovo efektívneho financovania siete a jej činností.
9.   Odsekom 8 nie je dotknutá možnosť žiadať a získať finančnú podporu zo všeobecného rozpočtu Európskej únie.
Článok 7
Zasadnutia Rady
Rada zasadá aspoň raz za pol roka; zasadnutia zvoláva predseda.
Článok 8
Spolupráca s inými subjektmi
Sieť môže spolupracovať s inými subjektmi pôsobiacimi v oblasti predchádzania trestnej činnosti, ak je to relevantné pre splnenie jej cieľov.
Článok 9
Hodnotenie
Komisia do 30. novembra 2012 predloží Rade hodnotiacu správu o činnosti siete, pričom sa osobitne zameria na efektívnosť práce siete a jej sekretariátu a náležite zohľadní interakciu medzi sieťou a ďalšími zainteresovanými stranami. Na základe výsledkov tohto hodnotenia sa vykoná posúdenie s cieľom stanoviť možnosti, ktoré by sa mohli vytvoriť napríklad presunutím sekretariátu do existujúcej agentúry.
Článok 10
Zrušenie
Rozhodnutie 2001/427/SVV sa týmto zrušuje.
Článok 11
Nadobudnutie účinnosti
Toto rozhodnutie nadobúda účinnosť dňom jeho prijatia.
V Bruseli 30. novembra 2009
Za Radu
predsedníčka
B. ASK
(1)  Ú. v. EÚ C 222, 15.9.2009, s. 2.
(2)  Ú. v. ES C 124, 3.5.2000, s. 1.
(3)  Ú. v. ES L 153, 8.6.2001, s. 1.

Summary:
Európska spolupráca v oblasti predchádzania trestnej činnosti
Európska spolupráca v oblasti predchádzania trestnej činnosti
Rozhodnutie rady 2009/902/SVV o vytvorení Európskej siete na predchádzanie trestnej činnosti (EUCPN)
AKT
Rozhodnutie Rady 2009/902/SVV z 30. novembra 2009 o vytvorení Európskej siete na predchádzanie trestnej činnosti (EUCPN) a o zrušení rozhodnutia 2001/427/SVV
SÚHRN
Politika v oblasti predchádzania trestnej činnosti v Európskej únii (EÚ) sa posilňuje spoluprácou medzi úradmi na vnútroštátnej a miestnej úrovni a ďalšími expertmi a odborníkmi z praxe v danej oblasti.
AKÝ JE CIEĽ TOHTO ROZHODNUTIA?
Zriaďuje sa ním Európska sieť na predchádzanie trestnej činnosti (EUCPN), ktorá má pomôcť pri vypracovaní opatrení na predchádzanie trestnej činnosti v EÚ. Zabezpečuje sa rámec spolupráce krajín EÚ, a prostredníctvom siete sa takisto podporujú činnosti na predchádzanie trestnej činnosti na vnútroštátnej a miestnej úrovni.
HLAVNÉ BODY
EUCPN zodpovedá za:
—
zlepšovanie spolupráce, kontakty a výmenu informácií medzi zainteresovanými stranami;
—
zhromažďovanie, posudzovanie a šírenie informácií o predchádzaní trestnej činnosti;
—
organizáciu konferencií a činností na rozvoj predchádzania trestnej činnosti a šírenie výsledkov práce v oblasti predchádzania trestnej činnosti;
—
poskytovanie odborného poradenstva európskym inštitúciám (Rade a Komisii);
—
výročné podávanie správ Rade o svojej práci;
—
vypracovanie a vykonávanie pracovného programu, ktorý sa zaoberá príslušnými hrozbami trestnej činnosti.
Ciele EUCPN sa dosahujú prostredníctvom ročného pracovného programu, ktorý je súčasťou viacročnej stratégie (2010 - 2015).
Sieť pozostáva z:
—
rady - zodpovedá za jej celkové riadenie;
—
sekretariátu - poskytuje administratívnu podporu rade;
—
kontaktných pracovísk - podporujú výmenu informácií a odborných skúseností medzi národnými zástupcami.
Činnosti
EUCPN vykonáva mnohé činnosti:
—
podpora osvedčených postupov - prostredníctvom databázy, ktorá obsahuje príklady iniciatív a projektov týkajúcich sa predchádzania trestnej činnosti v celej EÚ (od predchádzania násilným trestným činom až po počítačovú kriminalitu);
—
organizácia konferencie o osvedčených postupoch - každoročné podujatie pre tvorcov politiky, odborníkov z praxe a výskumníkov, na ktorom sa môžu podeliť o svoje skúsenosti a osvedčené postupy pri predchádzaní trestnej činnosti, ako aj v oblasti bezpečnosti a ochrany v krajinách EÚ;
—
udeľovanie európskej ceny za prevenciu kriminality, ktorej cieľom je odmeniť najlepší európsky projekt na predchádzanie trestnej činnosti. Cena je otvorená pre akýkoľvek projekt, iniciatívu alebo balík opatrení určených na zníženie trestnej činnosti a obáv z trestnej činnosti v rámci konkrétnej témy;
—
zber a propagácia zistení výskumu a výskumných činností na predchádzanie trestnej činnosti. Cieľom tzv. súborov nástrojov zameraných na osobitné hľadiská predchádzania trestnej činnosti je informovať, podporovať a inšpirovať miestnych odborníkov z praxe a tvorcov politiky s ohľadom na aktuálne vedomosti formou ľahko zrozumiteľného dokumentu;
—
vytváranie a vedenie archívov štúdií, článkov a iných dokumentov o predchádzaní trestnej činnosti, ktorý je k dispozícii prostredníctvom vyhľadávacieho nástroja on-line knižnice na webovej lokalite EUCPN.
ODKEDY SA TOTO ROZHODNUTIE UPLATŇUJE?
Od 30. novembra 2009.
Ďalšie informácie nájdete na webovej lokalite Európskej siete na predchádzanie trestnej činnosti.
REFERENCIE
Akt
Nadobudnutie účinnosti
Termín transpozície v členských štátoch
Úradný vestník Európskej únie
Rozhodnutie 2009/902/SVV
30. novembra 2009
-
Ú. v. EÚ L 321, 8.12.2009, s. 44 - 46
Posledná aktualizácia: 13.08.2015